KIRJALLINEN KYSYMYS E-0625/02 esittäjä(t): Stavros Xarchakos (PPE-DE) ja Ioannis Marínos (PPE-DE) komissiolle. Cedefopin käytännöt.



Virallinen lehti nro 205 E , 29/08/2002 s. 0177 - 0178



KIRJALLINEN KYSYMYS E-0625/02 esittäjä(t): Stavros Xarchakos (PPE-DE) ja Ioannis Marínos (PPE-DE) komissiolle (6. maaliskuuta 2002) Aihe: Cedefopin käytännöt Erittäin luotettavan Agence Europe -tiedotuslehden (N:o 8131, 18. tammikuuta 2002) mukaan Euroopan oikeusasiamies on päättänyt suorittaa tutkimuksen siitä, millaista kieltä Cedefop käyttää ollessaan yhteydessä kansalaisiin. Tässä julkaisussa annetaan täydellinen kuvaus edellä mainitun erillisviraston virallisiin asiakirjoihin sisältyvistä väheksyvistä ilmauksista, joita se käyttää tuodakseen julki näkemyksensä sen käytäntöjä vastaan protestoineista Euroopan kansalaisista. Huomautettakoon, että yhteisön toimielimet ja kansainvälinen lehdistö ovat useita kertoja aikaisemminkin joutuneet ottamaan esiin tämän viraston harrastamat käytännöt, sillä viime joulukuussa Euroopan unionin tilintarkastustuomioistuin ilmoitti, että monet Cedefopin suorittamista työhönotoista olivat riittämättömästi perusteltuja. Tilanne vaikuttaa kielteisesti Kreikkaan, joka on tämän viraston isäntämaa ja tekee kaiken voitavansa tuodakseen sen tehtävää esiin ja helpottaakseen sen työtä, mutta joutuu kärsimään sen käytäntöjen aiheuttamista sivuvaikutuksista. Mikä on komission näkemys tästä Cedefopin taktiikasta? Kuka on vastuussa epäasianmukaisesta sanankäytöstä, jota tämän viraston asiakirjoissa esiintyy? Kuka tarkalleen sanoen on vastuussa työhönotossa todetuista säännönvastaisuuksista? Monellako kielellä ja millä kielillä Cedefopin asiakirjat ja tiedotteet laaditaan? Viviane Redingin komission puolesta antama vastaus (24. huhtikuuta 2002) Cedefop on hajautettu erillisvirasto, joka on perustettu Euroopan ammatillisen koulutuksen kehittämiskeskuksen perustamisesta 10. helmikuuta 1975 annetulla neuvoston asetuksella (ETY) N:o 337/75(1). Se harjoittaa itsenäistä henkilöstöpolitiikkaa, johon komissio ei voi puuttua; komissio on ainoastaan edustettuna sen hallintoneuvostossa. Perustamisasetuksen 7 artiklan 4 kohdan mukaan johtaja on henkilöstön esimies ja vastaa henkilöstön palvelukseen ottamisesta ja erottamisesta(2). Johtaja, joka siis vastaa henkilöstöasioista, toimittaa kirjalliset lausunnot Euroopan oikeusasiamiehelle. Oikeusasiamies ryhtyi oma-aloitteiseen tutkimukseen 7. tammikuuta 2002 ja lähetti hallintoneuvoston puheenjohtajalle kirjeen, joka koski Cedefopin käyttämää kieltä yhteydenpidossa oikeusasiamiehen toimistoon, ei kansalaisiin. Hallintoneuvoston puheenjohtaja vastasi 6. maaliskuuta 2002 Cedefopin puolesta. Vastauksessa todettiin, että Cedefop pahoittelee valituksia koskevissa lausunnoissaan käyttämäänsä kieltä ja ettei se odottanut, että lausunnot julkaistaan. Cedefop korosti, että sen yksiköt ovat aina kiinnittäneet suurta huomiota kohteliaisuuteen ja avuliaisuuteen ollessaan tekemisissä kansalaisten ja näiden tekemien valitusten kanssa. Tämä koski myös oikeusasiamiehen kirjeessä esiin otettua asiaa kolmesta valituksesta. Hallintoneuvosto kehotti johtajaa toteuttamaan asianmukaiset toimenpiteet ja ohjeistamaan henkilöstöä niin, ettei asiatonta kielenkäyttöä esiinny tulevaisuudessa vastattaessa kirjallisesti valituksiin. Oikeusasiamies ilmoitti 13. maaliskuuta 2002 päivätyssä kirjeessään hallintoneuvoston puheenjohtajalle, että hänen tutkimustensa mukaan Cedefopissa ei oltu syyllistytty hallinnollisiin virheisiin, ja lopetti näin ollen asian käsittelyn. Komissio haluaa muistuttaa arvoisalle parlamentin jäsenelle aiemmasta vastauksestaan Marínosin esittämään kirjalliseen kysymykseen E-3675/01(3), joka koski Cedefopin rekrytointipolitiikkaa, ja etenkin tilintarkastustuomioistuimen joulukuussa 2001 annettuun raporttiin sisältyvästä lausunnosta, jonka mukaan useat Cedefopin nimityksistä olivat riittämättömästi perusteltuja. Cedefopin tehtävistä, toiminnasta ja tuotteista on saatavilla esite (Cedefop in brief) painettuna ja sähköisessä muodossa (http://www.cedefop.eu.int/) kaikilla yhteisön 11 virallisella kielellä. Tärkeimmistä Cedefopin julkaisuista pyritään tekemään tiivistelmät kaikilla virallisilla kielillä (esim. Pätevöittävä koulutus ja oppiminen Toinen raportti ammatillisen koulutuksen tutkimuksesta Euroopassa). Suurin osa Cedefopin tiedotusmateriaalista, joka on saatavilla eurooppalaisesta koulutuskeskuksesta (www.trainingvillage.gr), samoin kuin ammatillista koulutusta käsittelevä lehti Vocational Training(4), julkaistaan englanniksi, ranskaksi, saksaksi ja espanjaksi. Cedefop julkaisee neljännesvuosittain tiedotteen (Cedefop Info) englanniksi, ranskaksi ja saksaksi. (1) EYVL L 39, 13.2.1975. (2) Katso myös vastaus kirjalliseen kysymykseen E-2549/98, EYVL C 118, 29.4.1999. (3) EYVL C 147 E, 20.6.2002. (4) Lehti ilmestyy myös portugaliksi, mutta sen julkaisemisesta vastaavat Portugalin viranomaiset.